18-åring innrømmer drap på 17-årig kjæreste i Sunndal

En 18-årig eritreisk mann innrømmer drap på den 17 år gamle kjæresten på asylmottaket i Sunndal på Nordmøre.

Den siktede 18-åringen fremstilles for vareteksfengsling fredag ettermiddag. Tommy Fossum, Adresseavisen

Tommy Fossum

Adresseavisen

Mia Kristin Midtbø

Ntb

19. nov. 2015 22:03 Sist oppdatert 20. november 2015

Under fengslingsmøtet i Nordmøre tingrett fredag fikk politiet medhold for kravet om fire ukers varetekt med brev— og besøksforbud, de første to ukene i isolasjon, får NTB opplyst.

18-åringen som er siktet for grov kroppsskade med dødsfølge på et asylmottak, bodde ikke selv på mottaket, ifølge Adresseavisen.

Forsvareren: – En stor tragedie

Under fengslingsmøtet fortalte den siktede 18-åringen at jenta var kjæresten hans, skriver Tidens Krav.

– Dette er en stor tragedie. Min klient er veldig nedbrutt. Han er langt nede psykisk og han har slitt med dårlig psyke over lengre tid, sier forsvareren hans, advokat Steinar Wiik Sørvik.

– Han har i politiavhør fått fortalt at han har drept jenta. Han sier han erkjenner skyld for det han har fått opplyst, men han aner ikke hvordan det har skjedd, fortsetter forsvareren.

Begge to kommer fra Eritrea

En 17 år gammel jente ble knivstukket og drept på asylmottaket i Sunndal på Nordmøre torsdag kveld. Den antatte gjerningsmannen er 18 år gammel. Både offeret og den antatte gjerningsmannen har bakgrunn fra Eritrea.

– Motivet vet vi ikke. Heller ikke relasjonen mellom de to. Det er slike ting etterforskningen skal forsøke å avdekke, sa politimester Arnstein Nilssen i Nordmøre og Romsdal politidistrikt på en pressekonferanse fredag.

Nå har altså mannen innrømmet at han har drept kjæresten.

Politiet fortsetter fredag å avhøre vitner etter at en 17 år gammel jente torsdag kveld ble knivdrept på et asylmottak i Sunndal. Ifølge Adresseavisen var den siktede ikke beboer ved Sunndal asylsøkermottak.

Drapsvåpenet ikke funnet

Politiet har så langt ikke funnet drapsvåpenet, og det blir nå brukt hunder i arbeidet med å finne det politiet antar er en kniv. Den 17 år gamle jenta bodde på asylmottaket. Det gjorde ikke den pågrepne mannen.

– Vi tror han kom fra Stavanger til Sunndal i tiden før drapet fant sted, sier Nilssen som ikke kan svare på hvor den pågrepne har opphold.

Politimesteren sier han ikke kjenner til om 18-åringen har hatt befatning med politiet tidligere.

Pågrepet en kilometer unna

Gjerningsmannen var forsvunnet fra stedet da politiet ankom, men 18-åringen ble pågrepet cirka en time senere, en kilometer fra åstedet.

Den pågrepne mannen skal avhøres og politiet ønsker blant annet å finne ut hvorfor mannen tok seg til asylmottaket. Nilssen sier at også en annen person ble lettere skadet i forbindelse med hendelsen, og politiet avhører også vitner som var til stede da tragedien fant sted ved asylmottaket.

– Hvordan siktelsen ender opp til slutt, må etterforskningen avklare, sa han videre.

Politiet i Nordmøre og Romsdal fikk melding om knivstikking ved asylmottaket i Sunndal klokken 20.38 torsdag. Kvinnen ble bekreftet død like før klokken 22

- Ingen kjennskap til ham

— Vi har ingen kjennskap til den siktede her ved mottaket, bekrefter Tore Waagen, leder ved Sunndal asylsøkermottak overfor Adresseavisen.

Den siktede kom til Sunndal for kort tid siden, sier politimester Arnstein Nilssen i Nordmøre og Romsdal politidistrikt. Han har fått opplyst at mannen, som opprinnelig kommer fra Eritrea, var i Stavanger før han kom til Sunndal.

Både offeret og den siktede har bakgrunn fra Eritrea. Den pågrepne mannen har vært i Norge i ett år, offeret ikke fullt så lenge, opplyser operasjonsleder Jarl Aspen i Nordmøre og Romsdal politidistrikt til NTB.

Han kan foreløpig ikke si noe om relasjonen mellom de to eller foranledningen for knivstikkingen, som skjedde inne på mottaket.

Beboere sjokkert over drapet

18-åringen stakk fra stedet, men ble pågrepet etter kort tid. Ifølge avisenDrivahoppet mannen ut fra et vindu ved mottaket for å komme seg unna politiet. Han skadet foten da han landet og skal ha blitt pågrepet uten dramatikk.

— Han er foreløpig siktet for grov kroppsskade med dødsfølge, sier politiadvokat Knut Meek Corneliussen tilAdresseavisen.

Politiet var torsdag kveld på stedet og drev teknisk og taktisk etterforskning. Politiet opplyser til NTB natt til fredag at de kommer til å avhøre flere vitner i saken fredag. Både beboere og ansatte skal ha sett det som skjedde, skriver Adresseavisen.

— Beboerne er i sjokk, sier operasjonsleder Jarl Aspen til NTB.

Ifølge Driva kastet mannen kniven fra seg da han flyktet. Den er fremdeles ikke funnet. Det er et boligområde rett ved asylmottaket og politiet ber folk ta kontakt dersom de har tips om funn eller observasjoner.

Kriseteam og helsepersonell er til stede på asylmottaket for å ta hånd om de øvrige beboerne, skriver politiet i Nordmøre og Romsdal i et pressemelding sent torsdag kveld.

Asylmottak med 260 plasser

Politiet i Nordmøre og Romsdal mottok fikk melding om knivstikking ved asylmottaket i Sunndal klokken 20.38 torsdag.

— Meldingen gikk ut på at en kvinnelig beboer ved mottaket hadde blitt knivstukket av en mannlig beboer. Ambulanse kom til stedet klokken 20.55. Kvinnen ble forsøkt gitt livreddende behandling, men ble klokken 21.55 bekreftet død, skriver politiet i pressemeldingen.

Sunndal kommune er driftsoperatør for Sunndal asylsøkermottak, som ligger på Sunndalsøra. Det ble opprettet i 1998 og har en ordinær avdeling med 260 plasser og fra januar i år to avdelinger for enslige mindreårige asylsøkere med tilsammen 70 plasser.

Politiet ville torsdag kveld ikke opplyse ved hvilken av avdelingene knivstikkingen skjedde.

Har opprettet krisestab i kommunen

Sunndal kommune har satt krisestab for å ivareta beboerne og de ansatte på mottaket.

— Dette er en tragisk hendelse, både for beboerne på mottaket og for dem som jobber der. Nå må vi jobbe for å finne ut hvordan det kunne skje, sier ordfører Ståle Refstie (Ap) til NTB.

Ordføreren mener innbyggerne i Sunndal har vist stort engasjement overfor flyktningene og forteller at det har vært få problemer ved mottaket.

— Det har vært noen mindre alvorlige hendelser med ujevne mellomrom. Dette er åpenbart mennesker som kommer med en stor ballast, men jeg mener tonen mellom asylsøkerne og innbyggerne har vært god. Dog er det alltid en fare for at folk blir redde når slike ting skjer, sier Refstie.